Liberal Alliance (LA) i Odense er træt af, at man flere end 2000 steder på Odense Kommunes hjemmeside bruger "gratis" om tjenester og ydelser, som i den sidste ende betales af skatteyderne.

Det er vildledende, mener partiet og er gået i et praktisk samarbejde med Venstre i Odense Byråd for at komme af med ordet.

LA's frontfigur i Odense, Tonny Vest, indledte for et par måneder siden et læserbrev i Fyens Stiftstidende på denne måde:

"Ordet gratis har gennem årene sneget sig ind i kommunens kommunikation og opleves anvendt i stigende omfang. Af hensyn til borgerne, medarbejderne og politikerne foreslår Liberal Alliance, at ordet gratis generelt udskiftes med ordet skattefinansieret.

Liberal Alliance mener, at ordet gratis er yderst vildledende. Hvis noget er gratis, koster det ikke noget, og det er sagt på en anden måde: Et omkostningsfrit gode for forbrugeren. Intet er gratis, der vil altid være nogen, der skal betale".

På et byrådsmøde onsdag klokken 17 foreslår Venstre nu, at ordet "gratis" afskaffes, og at det reelle beløb for en ydelse oplyses.